﻿ ⎢ COLEGIUL TEHNIC „DAVID PRAPORGESCU”– 1 TURNU MĂGURELE. STUDIU DE CAZ ALEXANDRA DELIU tudiul de caz asupra Colegiului Tehnic „David Praporgesu” prezintă percepţii asupra situaţiei actuale din unitatea de Sînvăţământ, dar şi asupra stării sistemului de învăţământ profesional şi tehnic în general. Cadre didactice, agenţi economici şi elevi ai colegiului au fost intervievaţi în acest scop. Datele par a sugera o discrepanţă între piaţa muncii, reprezentată aici de perspectiva agenţilor economici, şi mediul educaţional. De asemenea, există o eterogenitate notabilă între elevi de la specializări diferite cu privire la decizia de a urma un anumit profil, dar şi cu privire la articularea aşteptărilor şi planurilor de viitor. Cuvinte-cheie: activitate şcolară, integrarea pe piaţa muncii, practică de specialitate. INTRODUCERE Învăţământul profesional şi tehnic este asociat, cel puţin în discursul comun, cu industria, oferind absolvenţi care pot intra pe piaţa muncii direct după finalizarea liceului/şcolii profesionale, în locuri de muncă specializate. În perioada postcomunistă, declinul industrial al României este şi el un fapt comun, ca şi multitudinea de reforme şi restructurări ale sistemului şcolar preuniversitar. În acest context, articolul propune o explorare calitativă a percepţiilor asupra învăţământului profesional şi tehnic din România. Acesta este un studiu de caz realizat în Colegiul Tehnic „David Praporgescu” (CTDP) din municipiul Turnu Măgurele, judeţul Teleorman, aici fiind prezentate comparativ perspectivele actorilor implicaţi în desfăşurarea procesului educaţional: profesori, elevi şi potenţiali angajatori (agenţi economici). Textul este organizat în 3 părţi: prima parte este o prezentare succintă a cercetării, urmată de prezentarea unităţii şcolare studiate; partea a doua prezintă percepţiile Adresa de contact a autorului: Alexandra Deliu, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: alexandradeliu@yahoo.com. 1 Studiul de caz a fost realizat în cadrul proiectului Învăţământul profesional şi tehnic. Provocări şi oportunităţi de dezvoltare, susţinut de OMV Petrom. O versiune extinsă a studiului de caz prezentat în articol a fost publicată anterior pe site-ul ICCV: Deliu, A., Colegiul Tehnic David Praporgescu – Turnu Măgurele. Studiu de caz, Bucureşti, 2016, disponibil online la http://iccv.ro/ sites/default/files/ Studiu%20de%20caz%20_Teleorman.pdf. CALITATEA VIEŢII, XXVII, nr. 4, 2016, p. 396–413 2 COLEGIUL TEHNIC „DAVID PRAPORGESCU” 397 cadrelor didatice, respectiv ale agenţilor economici asupra învăţământului profesional şi tehnic, completate de perspectivele elevilor asupra colegiului. Ultima parte expune o serie de concluzii, precum şi relevanţa acestui demers de cercetare şi eventuale continuări ale acestuia. Cercetarea empirică în care au fost obţinute datele prezentate aici a fost desfăşurată în perioada mai–iunie 2016, parte a proiectului „Învăţământul profesional şi tehnic. Provocări şi perspective de dezvoltare”, susţinut de OMV-Petrom, în cadrul căruia au fost analizate modele de organizare/desfăşurare a învăţământului profesional şi tehnic, din zone diferite ale ţării. În cadrul cercetării desfăşurate la CTDP au fost realizate 3 interviuri cu cadre didactice care profesează la colegiu (resurse naturale, mecanică, discipline economice), 2 interviuri cu agenţi economici care au protocoale de colaborare în vederea realizării practicii de specialitate de către elevi (atelier auto, bar/restaurant/hotel) şi 2 interviuri cu agenţi economici fără asemenea protocoale de colaborare (confecţii, măcelărie). Pe lângă acestea, s-a mai realizat un interviu cu inspectorul de specialitate de la Inspectoratul Şcolar Teleorman, s-au purtat discuţii cu conducerea liceului (director, director adjunct), precum şi cu alte cadre didactice şi s-a organizat un focus grup la care au participat elevi ai colegiului, din 2 clase diferite, atât ca an de studiu, cât şi ca specializare: clasa a X-a, specializarea Protecţia mediului, respectiv clasa a XI-a, specializarea Turism şi alimentaţie publică. Cercetarea a fost realizată cu sprijinul unui cadru didactic de la CTDP, care a înlesnit atât interacţiunile cu profesori, cât şi cu inspectorul şcolar şi cu elevii. Utilitatea informatorului cheie a fost sporită de faptul că cercetarea s-a desfăşurat într-o perioadă încărcată cu evaluări de final de an şi examene de absolvire, în preajma alegerilor locale care au mobilizat inclusiv persoane din rândul cadrelor didactice cu funcţie de conducere, ce candidau pentru funcţii în administraţia locală. COLEGIUL TEHNIC DAVID PRAPORGESCU ÎN DATE FACTUALE Colegiul Tehnic „David Praporgescu” (CTDP) din Turnu Măgurele a fost înfiinţat în 1959, ca şcoală de meserii. Devenit ulterior şcoală profesională, grup şcolar industrial (liceu industrial şi şcoală profesională) şi grup şcolar tehnic, primeşte în 2001 titulatura de Colegiu Tehnic. Conform datelor cuprinse în formularul de evaluare internă, parte a evaluării ARACIP, Colegiul Tehnic „David Praporgescu” este situat în zona semiperiferică a municipiului Turnu Măgurele. La rândul său, localitatea este situată într-o zonă dezavantajată din punct de vedere economic – regiunea de dezvoltare Sud- Muntenia, judeţul Teleorman. În funcţie de forma de educaţie, Colegiul Tehnic „David Praporgescu” este încadrat în categoria unităţilor de învăţământ tradiţional, unitate cu personalitate juridică fără structuri subordonate. 398 ALEXANDRA DELIU 3 În anul şcolar 2015–2016, în cadrul Colegiului existau 16 clase de nivel liceal, toate pe filiera tehnologică, şi 9 clase de nivel postliceal, pentru învăţământul la zi. În afara acestora, există şi 7 clase de învăţământ seral, la nivelul liceal. Numărul de elevi pentru fiecare tip de învăţământ (liceal – zi, liceal – seral, postliceal zi) este următorul: cursuri liceale zi – 404; cursuri liceale seral – 210; cursuri postliceale – 265. Din cauza scăderii numărului de elevi şi neocupării, în anii anteriori, a tuturor locurilor care au fost prevăzute de către Inspectoratul Şcolar Judeţean, anume câte 5 clase pe nivel de studiu, pentru 2015–2016 au fost aprobate câte 3 clase pe nivel. Această cifră este în scădere progresivă, în ultimii 2 ani. Concomitent, profesorii semnalează creşterea cererii pentru studii la seral. Această tendinţă poate fi explicată prin necesitatea unor studii formale de nivel mediu la angajare sau pentru păstrarea locului de muncă. Reorientarea către finalizarea studiilor liceale în cazul celor care nu au reuşit acest lucru în timpul convenţional poate fi şi rezultatul diverselor programe tip A doua şansă. După cum a fost explicat în discuţii informale de către cadrele didactice, de multe ori cei care abandonează şcoala se află în situaţii dificile, cu precădere din punct de vedere financiar. Intrarea timpurie pe piaţa muncii, în locuri de muncă ce nu necesită calificare specială, înseamnă renunţarea la şcoală, iar programul studiilor la seral este compatibil cu păstrarea unei slujbe, cu programul de muncă asociat. Un alt motiv pentru care învăţământul seral este căutat îl reprezintă limitarea din sistemul de educaţie cu privire la promovarea clasei şi la vârsta elevilor. Astfel, un elev poate repeta clasa de 3 ori, după care, odată ajuns la vârsta majoratului, nu mai poate continua studiile la zi, având însă posibilitatea de a le continua la seral. Dubla specializare a cadrelor didactice este o formă de adaptare a profesorilor pe piaţa muncii, şi asigurare în faţa potenţialelor reduceri de posturi. Scăderea numărului de elevi a dus la diminuarea numărului de clase formate, de la generaţie la generaţie, şi, pentru a rămâne în sistemul de educaţie, profesorii pot urma cursuri/stagii care să le ofere o specializare din aria pregătirii iniţiale. Un exemplu este cel al unui cadru didactic care acum predă protecţia mediului, însă a predat iniţial geografie, conform studiilor universitare: „Acum, de când sunt aici, din moment ce numărul de ore a scăzut, nu mai... există posibilitatea decât o altă specializare, dar să fie conform Nomenclatorului, să fii plătit calificat” (cadru didactic, CTDP, Turnu Măgurele). Specializările oferite pentru învăţământul liceal au fost, în 2015–2016: mecanică (3 clase, 79 de elevi); electric (1 clasă cu 21 de elevi); turism şi alimentaţie (5 clase cu 132 de elevi); economic (3 clase cu 73 de elevi); protecţia mediului (4 clase cu 99 de elevi). În ceea ce priveşte învăţământul postliceal, cele 9 clase sunt distribuite după cum urmează: industrie alimentară (2 clase cu 60 de elevi); economic (2 clase cu 60 de elevi); sănătate şi asistenţă pedagogică (5 clase cu 145 de elevi). Pentru învăţământul liceal seral, gama specializărilor a fost similară 4 COLEGIUL TEHNIC „DAVID PRAPORGESCU” 399 celei de la învăţământul liceal la zi şi a cuprins: mecanică (1 clasă cu 30 de elevi); turism şi alimentaţie publică (4 clase cu 120 de elevi); economic (1 clasă cu 30 de elevi); protecţia mediului (1 clasă cu 30 de elevi). Aceste informaţii sunt sintetizate în tabelul 1. Printre criteriile care stau la baza stabilirii acestor specializări, se numără: • estimările/aprecierile asupra preferinţelor elevilor (ce clase ar fi cele mai căutate); • specializările profesorilor, astfel încât, pe cât posibil, să nu rămână angajaţi fără norma completă conform contractului de muncă; • acreditările colegiului pentru o specializare sau alta (După cum explica un cadru didactic intervievat, dacă pentru 3 ani consecutivi nu se mai formează clase pe o specializare acreditată, unitatea de învăţământ îşi pierde acreditarea pentru respectivul profil). Tabelul nr. 1 Specializările oferite de Colegiul Naţional „David Praporgescu”, 2015–2016 Nivel de studiu Specializare Număr clase Număr total elevi Mecanică 3 79 Electric 1 21 Învăţământ liceal zi Turism şi alimentaţie publică 5 132 Economic 3 73 Protecţia mediului 4 99 Industrie alimentară 2 60 Învăţământ postliceal Economic 2 60 Sănătate şi asistenţă pedagogică 5 145 Mecanică 1 30 Turism şi alimentaţie publică 4 120 Învăţământ liceal seral Economic 1 30 Protecţia mediului 1 30 Cerinţele angajatorilor nu au fost menţionate explicit de către cadrele didactice ca un factor determinant al specializărilor oferite de Colegiu. Influenţa acestora pare să fie una mai degrabă indirectă, mediată de preferinţele elevilor, pornind de la premisa că acestea din urmă sunt ancorate în percepţiile tinerilor asupra pieţei muncii şi asupra angajatorilor. Dintre cei 669 de elevi ai Colegiului, înscrişi la cursuri la zi, 96 se află în situaţii socioeconomice deosebite, fie provenind din centre de plasament (2 elevi) sau din familii monoparentale (39), fie lăsaţi de către părinţi în grija bunicilor sau a altor rude, având în vedere că migraţia pentru muncă este un fenomen destul de des întâlnit în regiune. Majoritatea elevilor înscrişi la cursurile cu frecvenţă la zi (liceal şi postliceal) fac naveta între localitatea de domiciliu, de regulă comune din proximitatea municipiului (Islaz, Izbiceni etc.) – 411 din 669; 170 de elevi au domiciliul în Turnu Măgurele, iar 88 locuiesc în gazdă sau la internatul Colegiului. 400 ALEXANDRA DELIU 5 La CTDP sunt angajate 55 de cadre didactice, dintre care 17 colaboratori, acoperind toate materiile prevăzute în programele şcolare conform specializărilor oferite. Dintre acestea, 22 au gradul I, 9 au gradul II, 9 au definitivat, iar 15 sunt cadre didactice fără definitivat. Din totalul cadrelor didactice, 32 au participat în ultimii 3 ani la cursuri de utilizare a calculatorului/mijloacelor electronice în procesul didactic (stagii de formare TIC), 18 cadre didactice au pregătire şi certificat de formator. În ceea ce priveşte baza materială a Colegiului, aceasta cuprinde: 30 de săli de clasă, 22 de laboratoare şcolare, 6 ateliere şcolare, 1 sală de sport, cantină/sală de mese ce dispune de bucătărie proprie şi are 200 de locuri, internat cu 200 de locuri. În unitatea şcolară există în total 78 de calculatoare, dintre care: 5 sunt utilizate în administraţie; 13 sunt utilizate exclusiv de către cadrele didactice; 60, cu acces la internet, sunt utilizate de către elevi, în activităţile destinate acestora. De asemenea, există câte 1 laborator pentru fiecare specializare oferită (mecanică, electric, economic, turism şi alimentaţie, protecţia mediului), şi un laborator de industrie alimentară. Nivelul dotărilor este apreciat pozitiv, punctându-se evoluţia faţă de trecutul apropiat. Colegiul nu are cabinet medical, însă are cabinet de asistenţă psiho-pedagogică, unde este angajat un psiholog cu normă parţială. Acesta intervine (discută cu elevii) la solicitarea diriginţilor. PERCEPŢII ASUPRA SISTEMULUI EDUCAŢIONAL ŞI ASUPRA CTDP. PROFESORI ŞI AGENŢI ECONOMICI Resurse actuale şi strategii de îmbunătăţire a infrastructurii Infrastructura este percepută ca asigurând tot ceea ce este necesar bunei desfăşurări a cursurilor. Această opinie a fost împărtăşită de cadrele didactice intervievate: „Bază materială avem. Deci bază materială este bună, a liceului, mmm... bine, acum ne interesează strict pe specializările pe care le facem, nu? Nu vorbim de cultura generală, de chimie, fizică... Dar avem, avem. Deci corpul B este... deci la parterul lui sunt numai cabinete şi laboratoare şi sunt destul de dotate. Sunt foarte, foarte bine. Bine, nu pot să spun că n-am mai avea nevoie de nimic. Dar faţă de cum eram, eu ştiu, acum 10 ani, acum suntem foarte bine” (cadru didactic , CTDP, Turnu Măgurele). Dincolo de faptul că există dotările necesare, acestea pot varia de la o disciplină la alta, în funcţie de specificul acesteia: „(...) copiii toţi au calculator în faţă, conexiune la internet, tablă inteligentă, xerox în cabinetul meu, videoproiector, deci eu am tot ce-mi trebuie” (cadru didactic , CTDP, Turnu Măgurele). 6 COLEGIUL TEHNIC „DAVID PRAPORGESCU” 401 Pe lângă interesul faţă de specializările oferite de Colegiu, nivelul de pregătire pe care elevii consideră că îl au la finalul ciclului gimnazial este indicat adesea, în interviurile cu cadrele didactice, drept motivul principal pentru care aceştia optează să se înscrie la un colegiu tehnic. O astfel de alegere este echivalentă cu un examen de bacalaureat mai uşor şi, la limită, cu posibilităţi de angajare, conform specializării, fără examenul de bacalaureat. „În funcţie de specializare, dacă au posibilitatea de angajare pe viitor. Dacă au o mică speranţă. Şi bineînţeles şi nivelul de pregătire. Dacă ei consideră că nu sunt prea bine pregătiţi să dea un examen de Bacalaureat mai greu, pentru că aici, la tehnice, este mai uşor. Matematica e mai uşoară, şi, că se dă la matematică examenul final, şi în felul ăsta vin aici. Cel puţin aşa am perceput eu” (cadru didactic , CNDP, Turnu Măgurele). Specializarea de Turism şi alimentaţie publică, după cum arată şi cifrele prezentate anterior, este cea mai căutată. Aceasta este percepută de elevi ca aducând cele mai multe oportunităţi pentru angajarea ulterioară, atât în ţară cât şi în străinătate. Şi în ceea ce priveşte practica, această specializare asigură cea mai bună conectare a unităţii şcolare la mediul de afaceri local, practica desfăşurându-se la restaurantele şi la hotelul din Turnu Măgurele. Deşi programele şcolare sunt primite în mare parte de la Ministerul Educaţiei, fără implicarea partenerilor sociali de la nivel local, cadrele didactice consideră că acestea sunt adecvate la cerinţele pieţei muncii. 25% din conţinutul programei este totuşi stabilit la nivel local (CDL), în colaborare cu partenerii – entităţile economice cu care Colegiul are protocoale de practică, atât din mediul privat, cât şi instituţii de stat (Vama Turnu Măgurele, Spitalul Municipal). Din discursul şi enumerarea prezentată de către cadrele didactice a părut ca partenerii sociali să fie implicaţi mai ales în ceea ce priveşte nivelul postliceal, şi nu clasele din ciclul liceal. Spitalul municipal din localitate a fost indicat, în discuţii informale cu cadrele didactice, drept un bun partener la dialog în ceea ce priveşte pregătirea celor care urmează cursurile postliceale de profil. Au fost menţionate întâlniri anuale cu partenerii sociali pe plan local, însă doar în urma unei întrebări explicite în acest sens, şi fără a le prezenta pe acestea în conexiune cu aducerea în discuţie a unor materii introduse în programa şcolară ca urmare a acestui dialog. Sindicatele par să fie absente din peisajul partenerilor sociali ai Colegiului. O posibilă remarcă a acestei absenţe constă în modul în care au reacţionat atât cadrele didactice, cât şi angajatorii, la întrebări cu privire la sindicate şi implicarea acestora în sistemul de învăţământ: dacă, în rândul agenţilor economici, întrebarea a generat răspunsuri negative, categorice şi, uneori, însoţite de o notă de mirare, cadrele didactice au înţeles întrebarea ca referindu-se la sindicatele din învăţământ. În urma clarificărilor oferite, răspunsul lor a devenit similar celui al agenţilor economici. Pentru disciplinele tehnice, pe specialităţile liceelor tehnice, manualele nu există sau, mai degrabă, ele nu le sunt furnizate elevilor. De regulă, profesorii achiziţionează 402 ALEXANDRA DELIU 7 cărţi şi manuale şi le transmit informaţiile elevilor care de cele mai multe ori nu îşi permit cheltuiala financiară implicată de achiziţionarea directă a cărţilor. „Pentru specialităţi, pentru profilurile tehnice pe specialităţi, nu. Toate manualele se procură, se cumpără de către profesor, elevul nu prea are bani să-l cumpere, cam dificil în privinţa manualului. Greu cu informaţia, doar... elevul trebuie să scrie neapărat, că nu are de unde să-şi ia informaţia. Abia o are profesorul” (cadru didactic , CNDP, Turnu Măgurele). Astfel, îmbunătăţirea stării actuale este strâns legată de procurarea unor materiale didactice care să umple actualul gol: „În primul rând, carte. O carte pe care ei să citească şi să vadă, să vadă eprubeta, s-o vadă întâi acolo, după aia să meargă în laborator, după aia să ştie cum s-o folosească. Sunt tot felul de materiale, tot felul de materiale pe care ei ar trebui să le vadă întâi într-o poză, într-o carte, să citească despre ele şi după aia să meargă... deci nu au cărţi, întâi ş i-ntâi!” (cadru didactic, CTDP, Turnu Măgurele). O strategie pentru îmbunătăţirea bazei materiale o constituie atragerea de fonduri. Un exemplu în acest sens vine tot de la specializarea economică şi constă în realizarea de firme de exerciţiu, concurs la care profesorii, împreună cu elevii, au participat cu succes. Acest proiect s-a derulat cu sprijin financiar european, însă nu a fost scris de către profesori de la Colegiul Tehnic „David Praporgescu”, ci instituţia a fost doar parteneră. Deşi fondurile europene sunt percepute ca fiind o bună soluţie pentru îmbunătăţirea condiţiilor/dotărilor şi pentru rezolvarea unor situaţii caracterizate prin resurse financiare limitate, în cadrul colegiului nu au fost scrise proiecte şi nu au fost atrase astfel de fonduri. O remarcă ce a apărut în interviuri a fost aceea că lipseşte iniţiativa pentru scrierea de proiecte în vederea atragerii de finanţare. Pentru modulul economic, cadrele didactice de la colegiu au participat la mai multe cursuri de specializare oferite de Academia de Studii Economice. Există un protocol de colaborare, încheiat între Colegiul Tehnic „David Praporgescu” şi ASE, în baza căruia Colegiul este anunţat periodic cu privire la cursurile organizate de ASE, în calitate de beneficiar al unor proiecte. Aceste cursuri sunt gratuite, unele dintre ele implicând chiar remunerarea cursanţilor. Ecuaţia succesului şcolar Rolul şcolii gimnaziale în pregătirea elevilor este accentuat în discuţiile cu profesorii. Aceştia evidenţiază faptul că, de multe ori, elevii termină gimnaziul fără a avea stocul aşteptat de cunoştinţe, lucru care devine vizibil în rezultatele acestora la examene ulterioare, cu precădere la bacalaureat. Competenţele dobândite la specializarea Turism şi alimentaţie publică par să fie cele mai apropiate de cerinţele pieţei muncii. Situaţia de la această specializare 8 COLEGIUL TEHNIC „DAVID PRAPORGESCU” 403 este prezentată ca exemplu pozitiv, una în care tinerii îşi pot găsi cu uşurinţă loc de muncă: „De multe ori, din ce am văzut eu, vin agenţi economici şi caută forţă de muncă. Direct în şcoală, da. Tot alimentaţie, tot alimentaţie. Şi turism, şi turism. De exemplu, la hotelieri. Şi acolo am văzut că vine de la hotel şi caută. Am fost cu ei la practică la restaurant, la hotel, şi unii dintre elevi chiar au rămas acolo. Şi asta chiar spun din proprie experienţă ... n-am nicio treabă, da, deci sunt în continuare acolo” (cadru didactic, CTDP, Turnu Măgurele). Acest episod poate fi un indicator al adecvării competenţelor transmise către elevi pe parcursul pregătirii formale la exigenţele pieţei muncii. Totuşi, după cum rezultă din celelalte interacţiuni, acesta este mai degrabă un caz specific specializării Turism şi alimentaţie publică. Poate fi concluzionat că adecvarea competenţelor la cerinţele pieţei muncii, indicată de numărul absolvenţilor care intră pe piaţa muncii în domeniul studiat, variază în funcţie de specializare. Aici, trebuie luat în considerare şi un aspect care ţine de dezvoltarea respectivului sector economic şi, implicit, numărul de locuri de muncă disponibile, care, la rândul lor, duc la traiectorii diferite după absolvire în funcţie de specializări. În afara şcolii, care transmite către elevi informaţii pertinente şi adaptate la cerinţele pieţei muncii, familia a fost evidenţiată ca actor relevant în procesul de formare a tinerilor. De la generalul celor 7 ani de-acasă, la particularul dat de fiecare zi de şcoală şi de fiecare temă lipsită de supravegherea părinţilor, mediul familial este descris ca important. Indicarea familiei drept actor cheie în dezvoltarea copiilor/elevilor/tinerilor ancorează discuţia în baze economice: analiza sistemului de educaţie este, astfel, în strânsă legătură cu situaţia economică a zonei şi orice soluţii propuse pentru îmbunătăţirea sistemului trebuie să includă această componentă economică. Lipsa oportunităţilor economice din zonă duce la orientarea actorilor individuali şi familiali către zone care să permită completarea stocurilor de capital sau, mai curând, care să permită traiul de la o zi la alta, de la o lună la alta. Acest ciclu al supravieţuirii a fost adesea o contextualizare a discursurilor despre elevi şi părţile responsabile de pregătirea lor adecvată: „Familia. Dacă familia îşi duce viaţa de zi cu zi de azi pe mâine, puţin îl mai interesează, când mama, tata muncesc în agricultură până nu mai pot, de dimineaţa până noaptea, când vine copilu’ acasă mai îl întreabă oare «Tu ai învăţat ceva pentru astăzi? Tu ştii ceva? Tu... ce-aţi făcut la ora de, sau aşa?» Îi spune «lasă, dacă ai învăţat, treaba ta, dacă nu, culcă-te şi vedem mâine». Şi azi aşa, mâine aşa, s-a ales praful. Dacă ăla nu are pentru mâine siguranţa zilei, nu-l mai interesează altceva, decât să pună pe masă, ce are masă şi ce are mâine. Eu pe lângă şcoală, fac şi agricultură, ca să pot să supravieţuiesc, pentru că salariul este de mizerie în învăţământ (...) şi trăiesc în mediul rural. Deci eu vin din mediul rural, şi văd ce înseamnă, pe lângă mine. Eu tot sunt plecată de-acasă, sunt intrată în societate, văd ce-nseamnă 404 ALEXANDRA DELIU 9 să fii în societate, să îi spui copilului cum să înveţe, să te ocupi de el, da am avut ce pune pe masă (...)” (cadru didactic, CTDP, Turnu Măgurele). Cu alte cuvinte, atât competenţele transversale, cât şi cele specifice fiecărei meserii în parte sunt în strânsă legătură cu ceea ce se întâmplă după finalizarea orelor petrecute la şcoală. Aici, problema sărăciei este adusă în discuţie ca un factor care îngreunează procesul de educaţie prin restabilirea obiectivelor existenţiale, dinspre cele educaţionale spre cele primare, ale supravieţuirii. De asemenea, este punctată diferenţa dintre cele 2 medii de rezidenţă, care se transformă în 2 lumi separate prin condiţiile caracteristice şi posibilităţile oferite. Punctual, o practică asociată cu activitatea economică de subzistenţă (aici, agricultura), este implicarea masivă a elevilor în muncile din gospodărie, după programul de şcoală. Practica de specialitate şi inserţia ulterioară pe piaţa muncii Pentru fiecare dintre specializările prezente în oferta educaţională a Colegiului Tehnic „David Praporgescu”, există variante de efectuare a stagiului de practică. Pentru profilul economic, elevii sunt implicaţi în realizarea de firme de exerciţiu: pentru Turism şi alimentaţie publică, există mai multe opţiuni (restaurante, hotelul TURRIS); pentru Protecţia mediului, prima etapă constă în realizarea de măsurători în aer liber, după care elevii sunt duşi la staţia de epurare din localitate şi la staţia meteo în vederea parcurgerii perioadei de practică. Acolo, elevii lucrează cu echipamentele unităţilor şi îşi dezvoltă abilităţile practice necesare specializării pe care o urmează. Dimensiunile mici pe care le au afacerile din localitate au consecinţe în ceea ce priveşte relaţia dintre Colegiu şi agenţi economici, şi implicarea acestora în dotarea unităţilor şcolare. Cei mai mari agenţi economici din localitate, după spusele reprezentantei unui agent economic fără protocol de practică cu colegiul, activează în domeniul textilelor şi beneficiază de capital străin – a fost menţionată existenţa a 6–7 astfel de firme, deţinute de italieni şi ciprioţi. În Planul de dezvoltare al municipiului Turnu Măgurele pentru perioada 2014–2020, ramurile industriale menţionate sunt industria chimică, industria echipamentelor electrice, industria textilă, morărit şi panificaţie şi construcţii. Dintre acestea, cea mai dezvoltată este industria textilă, singura care este asociată cu existenţa investiţiilor străine. Însă Colegiul nu mai oferă specializare în zona textilelor, fapt resimţit ca problematic de către aceşti agenţi economici din domeniul industriei textile. Specializarea Textile şi pielărie a fost cuprinsă în oferta educaţională a unităţii de învăţământ pe când aceasta organiza şi şcoală de ucenici (şcoală profesională). După desfiinţarea acestei forme de şcolarizare, Colegiul nu a păstrat specializarea pentru învăţământul liceal pentru că implica obţinerea acreditării de la ARACIP, iar elevii/potenţialii elevi nu erau interesaţi de acest domeniu. Ca şi profesorii, agenţii economici, atât cei care colaborează cu colegiul cât şi cei care nu au încheiat protocoale de practică, evidenţiază importanţa activităţilor practice. Atât din discuţiile cu cei 2 agenţi economici care primesc elevi în practică, din domeniile Mecanică şi Turism şi alimentaţie publică, cât şi din cele cu agenţii 10 COLEGIUL TEHNIC „DAVID PRAPORGESCU” 405 economici care nu colaborează cu unităţile de învăţământ, din domeniile Textile şi pielărie şi Industrie alimentară (2 societăţi), a reieşit această valorizare a abilităţilor practice ale elevilor/absolvenţilor şi a calificării la locul de muncă. „I: La carmangerie, dacă ar fi să angajaţi pe cineva, ar fi mai importante cunoştinţele specifice, sau chestii mai generale, dorinţa de a învăţa, lucrul în echipă sau, eu ştiu, ce se aplică la... R: Nu, să-l învăţ eu meserie, că ce-nvaţă ei acuma, nu învaţă nimic bun. Sincer ţi-o spun! Păi am văzut şi la televizor, că văd că vor să meargă pe tradiţionale, păi să ne cheme pe noi, p-ăştia bătrânii, să-i învăţăm p-ăştia tinerii (...)” (agent economic, Turnu Măgurele). Adesea, accentuarea importanţei abilităţilor practice se dezvoltă, în discursul agenţilor economici, în complementaritate cu remarci despre cum sistemul de educaţie dinainte de 1989 era mai bun, comparativ cu actualul. Mai mult, acest sistem pare să fie unul care pregăteşte tineri fără dorinţă de muncă şi fără cunoştinţe temeinice, practice şi teoretice deopotrivă. Deşi în rândul agenţilor economici fără acord de colaborare cu colegiul există dorinţa de a se implica în pregătirea practică a elevilor, iar agenţii economici care primesc elevi în practică discută despre cât de importantă este aceasta pentru pregătirea elevilor şi integrarea lor ulterioară pe piaţa muncii, agenţii economici nu au cunoştinţe concrete despre sistemul de învăţământ, prevederile acestora sau încadrări/delimitări legale ale relaţiei dintre ei şi unitatea de învăţământ. Astfel, zona legală, cea educaţională şi cea profesională/ economică par a nu fi tangenţiale, iar în locul intersecţiei acestora rămâne doar intenţia de implicare a agenţilor economici sau nostalgia acestora şi invocarea trecutului în care învăţământul profesional funcţiona mai bine. „R: De exemplu acuma, dacă eu iau pe cineva să-l învăţ, ce-am auzit şi ce mi-a zis contabila, Tu ai grijă dacă iei pe cineva, că dacă te prinde e 100 de milioane amenda. Deci eu n-am... I: Adică fără forme legale, sau... R: L-am chemat aici, trebuie să-l angajez, să-i fac carte de muncă. Păi de ce să stau eu să fac hârtii şi să fac aia? Fac o hârtie: 3 luni de zile în probă. I: Şi nu se poate aşa? R: Nu se mai poate. Nu se mai poate. Sau care vrea să înveţe meserie” (agent economic, Turnu Măgurele). Dincolo de existenţa acestui tip de discurs, centrat pe rolul important al activităţilor practice în pregătirea corespunzătoare a elevilor, angajatorii cu protocol de practică nu sunt selectaţi, ci mai degrabă aceştia acceptă propunerea şcolii de a primi elevi în practică. Stagiile de practică desfăşurate direct la agenţii economici sunt rodul unui proces care, în lipsa unor facilităţi oferite de stat, implică de cele mai multe ori activarea reţelelor sociale personale ale cadrelor didactice: „Sunt reticenţi, deci sunt mai mult pe prietenii, mai mult de ruşine, decât pe cunoştinţe putem să facem aceste protocoale şi să ne primească. Dar aşa, 406 ALEXANDRA DELIU 11 dacă te duci la un necunoscut, nici nu vrea să audă. Aşa, mai de ruşine, mai de intervenţie, te primesc să faci practică. Dar... pentru că el nu are nicio facilitate, deci nicio...” (cadru didactic CTDP, Turnu Măgurele). Aceşti parteneri economici ai colegiului nu contribuie la dotarea şcolii pentru că nu îşi permit financiar acest lucru, având dimensiuni reduse. Singura formă de implicare a agenţilor economici constă în sponsorizarea unor evenimente, cum ar fi Balul Bobocilor. De asemenea, având în vedere dimensiunile reduse ale acestora, nu există, din partea agenţilor economici, o persoană cu rolul de a supraveghea activitatea practică a elevilor. Mai degrabă, aceştia din urmă sunt inseraţi în activităţile zilnice în funcţie de preferinţe şi de cerinţele situaţionale ce apar în activitatea economică, sub supravegherea profesorului responsabil de practică, cel care are şi sarcina de a evalua activităţile practice desfăşurate de elevi. „Problema este că agenţii economici sunt destul de micuţi, şi acolo nu există o persoană care să se ocupe fix de pregătirea practică a elevului, şi asta revine tot în grija profesorului. Nu poţi să intri nici prea mult în... să-i deranjezi prea tare, pentru că deja dacă te duci cu 15 elevi sau cu 20 sufoci agentul economic şi deja îl încurci...” (cadru didactic, CTDP, Turnu Măgurele). În afara rezultatelor parteneriatelor cu agenţi economici din localitate, cantina şcolii este un alt loc unde se desfăşoară practica pentru specializarea Turism şi alimentaţie publică. Situaţia de la această specializare, unde elevii au mai multe oportunităţi în ceea ce priveşte practica, a fost adesea invocată pentru a ilustra cazurile de succes, sau măcar cele în care lucrurile se petrec aproape de cum ar trebui, şi unde toţi elevii desfăşoară stagii de practică la agenţi economici, stagii în cadrul cărora sunt direct implicaţi în activitatea economică şi îşi exersează abilităţile ori dobândesc unele noi. La polul opus, specializarea la care practica este percepută/redată ca fiind deficitară este Protecţia mediului. Aceste diferenţe sunt asociate şi cu oportunităţile de angajare ulterioare absolvirii, dar şi cu gradul de nedumerire al elevilor cu privire la ceea ce învaţă, după cum a reieşit în cadrul discuţiei de grup cu elevi. Monitorizarea inserţiei absolvenţilor pe piaţa muncii este o sarcină care revine fiecărui diriginte în parte, care ţine legătura cu elevii care au terminat, de la generaţie la generaţie. Contactul neîntrerupt este păstrat pentru perioade de 4–5 ani, după care relaţiile se pierd treptat, din pricina relocărilor cauzate de diverse evenimente, cum ar fi găsirea unui loc de muncă sau căsătoria. Aceste date, culese de către diriginţi, sunt centralizate de către Comisia pentru Evaluarea şi Asigurarea Calităţii (CEAC). Cazurile în care elevii îşi găsesc un loc de muncă pe specializarea studiată în liceu nu constituie regula, ci mai degrabă situaţii fericite. Cele mai multe şanse, din acest punct de vedere, le au cei de la Turism şi alimentaţie publică prin natura specializării, şi cei de la profilul economic, mai ales având în vedere beneficiile aduse de firmele de exerciţiu: „Şanse măricele au cei de la alimentaţie publică, pentru că ei, unii au plecat pe litoral, şi lucrează în sezon pe litoral şi sunt chiar căutaţi, chiar şi aici, 12 COLEGIUL TEHNIC „DAVID PRAPORGESCU” 407 în zona noastră, dar numai că agenţii economici îi preferă nu cu contract de muncă, ci atunci când au nevoie, când au evenimente. De exemplu, şi de la 16 ani, deci sunt unii care lucrează, dar nu zi de zi. (...) Şanse au avut şi cei de la economic, au reuşit să se angajeze vânzători, ba unii au reuşit să-şi deschidă propria afacere. Deci au exersat pe firma de exerciţiu şi au avut curajul să-şi deschidă propria afacere” (cadru didactic, CTDP, Turnu Măgurele). În anul şcolar anterior (2014–2015), din 112 absolvenţi de liceu, 42 au susţinut examenul de bacalaureat şi dintre aceştia, 22 au promovat, obţinând medii peste 6. Din ce în ce mai puţini elevi se înscriu la examenul de Bacalaureat, anul acesta aproximativ 20 din 70 de absolvenţi/promovaţi (conform estimărilor cadrelor didactice intervievate). După cum menţionam anterior, creşterea cererii pentru învăţământul seral poate denota o necesitate percepută pentru diplome care să ateste un nivel minim de pregătire, necesar la locul de muncă. Aceste două tendinţe care merg în direcţii opuse indică o cantonare în strictul necesar, o orientare către nivelul minim care permite inserţia sau rămânerea pe piaţa muncii. În plus, numărul scăzut al celor care optează pentru susţinerea examenului de bacalaureat trebuie interpretat pe fondul distincţiei, apărute manifest sau latent în interviuri, între elevii de la profilul tehnologic din localitate şi cei de la liceele teoretice: „Sunt elevi foarte buni în oraş, dar sunt la mate-fizică, informatică, tehnologice care... deci nu rămân aici în oraş. Iar cu cei care sunt repartizaţi, e mai greu...” (agent economic, Turnu Măgurele). În afara Bacalaureatului, care este mai degrabă o alegere a celor care vor să urmeze cursuri universitare şi care, din spusele profesorilor, nu sunt cazuri comune, elevii au posibilitatea de a obţine o certificare a competenţelor obţinute. ia încheiată au dreptul să-şi dea fiecare proba de competenţe „Dacă au situaţ şi să-şi ia diploma de 12 clase. Ar fi o soluţie bună pentru ei dacă ar găsi un loc de muncă. Nu ştiu ce le cere chiar aşa angajatorul, în ultima perioadă de timp am tot înţeles că le trebuie examenul de Bacalaureat, li-l cere la locul de muncă. Adică, cel puţin ar fi văzuţi mai bine sau plătiţi mai bine. Dar măcar asta, tot e ceva pentru ei. Unii merg în alte părţi, da unii rămân aici. Sau unii se întorc de unde au plecat, în mediul rural. Renunţă la tot...” (cadru didactic, CTDP, Turnu Măgurele). Concomitent cu perceperea zonei, judeţului şi municipiului ca fiind lipsite de oportunităţi, rămânerea în Turnu Măgurele este de multe ori percepută de către tineri ca un eşec, fiind, totuşi, preferabilă întoarcerii în mediul rural, în viziunea cadrelor didactice. Însă nu toţi absolvenţii reuşesc să se integreze cu succes pe piaţa muncii din urban, din diferite raţiuni: lipsa de motivaţie, lipsa locurilor de muncă, aşteptări disproporţionate legate de viaţa de muncă. Locurile de muncă pe plan local sunt de regulă plătite la nivelul salariului minim pe economie şi nu sunt foarte atractive pentru tinerii absolvenţi. Practic, există patru variante de traiectorie de viaţă după absolvirea liceului, din punct de vedere al locaţiei: întoarcerea în mediul 408 ALEXANDRA DELIU 13 rural, rămânerea în Turnu Măgurele, migraţia internă, respectiv relocarea temporară în străinătate. Aceste traiectorii sunt ierarhizate valoric, însă această hartă a opţiunilor nu este lipsită de dileme şi elemente contradictorii, generate de potenţialele diferenţe între aşteptările tinerilor şi concretizările ulterioare. Probleme şi potenţiale soluţii Profesorii au invocat adesea imaginea străinătăţii primitoare ca un element prezent în viaţa elevilor. Plecarea în străinătate este prezentată ca o alternativă la angajamentul faţă de muncă, pe ideea că, în străinătate, se câştigă bine. Însă a fost punctată absenţa eticii muncii, lipsa motivaţiei şi tentaţia de a trata lucrurile cu superficialitate. Cu privire la actorii responsabili pentru pregătirea elevilor, totul pare să fie influenţat de atitudinea, sistemul de valori şi comportamentul elevilor: „R: Păi, în mare măsură şcoala trebuie să facă lucru ăsta, şi un pic de voinţă din partea lor. Şi voinţă... I: Din partea elevilor? R: Din partea elevilor. Nu ştiu de ce nu mai există motivaţie. Deci, ei vin, deci din start vin că aşa trebuie, să facă liceul. E la modă să faci liceul, trebuie să vină să facă liceul, să parcurgă această etapă. Dar nu neapărat că Vai, eu trebuie să devin economist, eu trebuie să devin ospătar, sau eu bani repede, şi muncă, trebuie să devin mecanic. Nuu! Ei visează să obţină muncă... muncă zero. Deci nu există această educaţie pentru muncă, sau să fie pus acasă să facă ceva” (cadru didactic, CTDP, Turnu Măgurele). A urma cursurile unui colegiu este o necesitate, şi nu un interes pentru o specializare anume sau aplecare pentru o anumită profesie. Acest aspect rutinier şi de la sine înţeles asociat cu sistemul de educaţie contribuie la scăderea calităţii actului didactic şi la traseul adesea sinuos al elevilor după absolvire. Finanţarea per elev a fost definită ca o caracteristică şi, în acelaşi timp, o problemă a sistemului de educaţie, prezentată ca un impediment, un fapt ce are ca efect evaluarea viciată a competenţelor. Această reglementare limitează posibilităţile profesorilor de a păstra o ierarhie justă a elevilor, prin aceea că elevi care nu ar trebui să promoveze sunt trataţi indulgent pentru a nu pierde resurse financiare şi a nu se ajunge, în final, la desfiinţarea instituţiei de învăţământ: „Noi, la liceu, tragem şi noi de el, că trebuie să-l avem la număr pentru finanţarea per elev. Şi-atunci, el ştie că, şi dacă nu m-am dus săptămâna asta sau luna asta la şcoală, că nu a fost nici X, şi are posibilitatea să treacă în toamnă, că i ai aşa este legea. Deci, n-ai venit tot anul, îţi dai nişte diferenţe toamna ş promovat anul şcolar. Că învăţământul e obligatoriu până la 10 clase. Deci iarăşi e... dar dacă, am dat câteva exemple, şi, băi, nu treci de clasa a IX-a pentru că n-ai obţinut competenţele necesare, dar te autodesfiinţezi tu, că nu mai primeşti finanţare pe el pentru la anul” (cadru didactic , CTDP, Turnu Măgurele). 14 COLEGIUL TEHNIC „DAVID PRAPORGESCU” 409 Mai mult, faptul că elevii sunt promovaţi fără a avea cunoştinţele minime necesare afectează motivaţia celorlalţi de a se pregăti şi de a face investiţii temporale în propria educaţie: „Pe mine asta mă deranjează, că trebuie să ţinem după noi acei elevi care nu au dobândit competenţe pentru a urma ciclul superior. Deci, suntem încorsetaţi să ţinem de ei, da? Iar ei, văzând slăbiciunea noastră, practic, că Hai, lasă, că mă trece şi-aşa, deja nu se mai implică şi zic «Da eu n-oi fi mai fraier să fac mai mult decât altul? Dacă X vine la sfârşitul anului şi trece, eu de ce să fac mai mult?»” (cadru didactic, CTDP, Turnu Măgurele). Există elevi care nu ştiu să scrie şi să citească. Aceştia nu pot fi ajutaţi să recupereze decalajul, din cauza faptului că se află mult sub medie, iar profesorii sunt nevoiţi să respecte programa şi să se preocupe mai degrabă de nevoile majorităţii. Dacă dotările colegiului sunt apreciate ca fiind satisfăcătoare, permiţând desfăşurarea activităţii didactice pentru fiecare specializare şi contribuind la oferirea de calificări conforme normelor, nivelul de pregătire al elevilor este descris ca o problemă, însă una inerentă organizării actuale a învăţământului profesional şi tehnic: „În ce priveşte dotarea, cred că suntem... n-om fi chiar conform legislaţiei, dar aproape. Calificarea este tot conform legislaţiei, deci nu sunt... Elevii sunt slab pregătiţi, dar tot conform legii funcţionează ş i ei” (cadru didactic, CTDP, Turnu Măgurele). În opinia tuturor actorilor intervievaţi, ar trebui să existe mai multe ore de practică, pentru a completa teoria. Profesorii şi angajatorii deopotrivă aduc în discuţie faptul că este important să ştii să faci, să ai exerciţiu real, dincolo de orizonturile teoretice. Totuşi, singurul beneficiu al agenţilor economici care încheie protocol de colaborare cu colegiul este acela că, la nevoie, îşi pot găsi angajaţi pregătiţi în rândul elevilor pe care i-au primit pentru desfăşurarea stagiului de practică. O idee care este relevantă în pregătirea practică a elevilor este referitoare la învăţarea empirică, prin încercări repetate până la ajungerea la rezultatul dorit. În acest context, unul dintre agenţii economici care colaborează cu colegiul în vederea derulării stagiului de practică semnalează neajunsuri în ceea ce priveşte abilităţile specifice ale profesorului care vine cu elevii în practică, şi capacitatea acestuia de a face din stagiul de practică o experienţă cu însemnătate în dezvoltarea elevilor. Aceste neconcordanţe percepute, între teorie şi practică, între activitatea în Colegiu şi activitatea în zona economică, indică inclusiv ruptura între mediul de afaceri de pe plan local şi unităţile de învăţământ. „V-am mai zis, profesorul ăla care vine cu ei în practică nu e în domeniu, n-are ce să-i înveţe. Ori eu nu pot să stau numai lângă el. Dacă i-am arătat: «Mă, ia fii atent aici! Tu trebuie să faci astăzi aripa asta, s-o reconstruieşti, da? Ca să o reconstruieşti, îţi spun eu ce trebuie să faci. Faci asta, asta şi asta. Treci la utilajul ăsta, în prezenţa profesorului tău», să nu facă vreo 410 ALEXANDRA DELIU 15 prostie cumva, să nu se accidenteze, şi «încearcă, că n-o să-ţi iasă din prima, n-ai cum, azi o strâmbi, mâine o îndrepţi, poate iese ceva. Dar dacă stai să te uiţi, să vezi numai cum fac eu, niciodată n-o să înveţi». Eu îi arăt, dar dacă nu pune el mâna, nu face...” (agent economic, Turnu Măgurele). Firmele de exerciţiu, după cum semnalează profesoara de discipline economice, au contribuit la dezvoltarea elevilor în acest sens, prin aceea că au oferit elevilor implicaţi ocazia de a aplica şi exersa cunoştinţele teoretice şi de a găsi soluţii pentru probleme care pot apărea în viaţa de zi cu zi în activitatea unei firme. Includerea unei probe practice la finalul ciclului de studii, care să completeze sau să înlocuiască actuala formă de examinare – susţinerea proiectului, a fost indicată în mai multe rânduri (interviu cu un agent economic ce are protocol de colaborare cu colegiul, cadru didactic) ca o bună alternativă: „Ei susţin un proiect, în asta constă. Fără probă scrisă. Eu cred că ar fi trebuit să aibă, practic, o probă practică când se certifică. Nu neapărat acel proiect. L-a făcut, teoretic, frumos, poate i-l face şi altcineva, îl prezintă... mi se pare destul de lejer, şi nu e definitoriu, toţi îl obţin. Deci, bine ar fi fost -ţi facă practic ceva, să ai o probă practică” (cadru efectiv să-l supui să didactic , CTDP, Turnu Măgurele). Prin această probă, s-ar recunoaşte importanţa abilităţilor reale deţinute de elevi şi s-ar evita acordarea de diplome care au exclusiv o valoare formală, şi nu atestă cu adevărat ceea ce ştiu să facă elevii. PERSPECTIVELE ELEVILOR ASUPRA CTDP Părerea elevilor cu privire la colegiu/experienţa lor în cadrul unităţii de învăţământ este una pozitivă, marcată însă de unele remarci negative, care sunt mai degrabă generate de elemente individuale, nu de configurarea structurală a activităţilor. Aceste comentarii în registru negativ au fost asociate cu întrebările despre profesori, profesorul ideal, ceea ce le place elevilor cel mai mult din materiile studiate: uneori, profesorii sunt percepuţi ca fiind nu tocmai încurajatori, ci părând să aducă la şcoală probleme din afară (obosiţi, uşor iritabili etc.) Profesorii care se bucură de cea mai mare popularitate în rândul elevilor sunt cei care predau materii specifice pentru module: „În fine, depinde şi de profesor. Elevii sunt mai chiulangii, unii dintre ei. Profesorii sunt de treabă. Cel mai de treabă este domnul..., profesor de modul” (elevi în cadrul focus grupului, CTDP, Turnu Măgurele). Elevii sunt mulţumiţi de stagiile de practică pe care le fac, şi sunt de părere că acestea le vor fi de folos atunci când vor intra pe piaţa muncii şi în modul în care îşi vor face meseria în viitor. Deşi atât cei de la Protecţia mediului, cât şi cei de la 16 COLEGIUL TEHNIC „DAVID PRAPORGESCU” 411 Turism şi alimentaţie publică sunt atraşi de orele de practică, acestea fiind, de regulă, printre preferinţele lor, stagiile de practică se desfăşoară diferit la cele două specializări: „La laborator, în cantină. Î: Voi faceţi practică şi în cantină? Da, am făcut. Şi acum ar trebui să facem la restaurant. În practică am fost şi la restaurante... Î: Interesant! Şi voi unde faceţi practică? Noi, de obicei la staţia meteorologică sau în clasă...” (elevi în cadrul focus grupului, CTDP, Turnu Măgurele). Dacă elevii de la Turism şi alimentaţie publică au părut că au o idee mai clară despre ce vor să facă după absolvire, dar şi despre competenţele pe care le dobândesc la şcoală, elevii de la specializarea Protecţia mediului au părut nedumeriţi, însă optimişti. Răspunsuri în aceeaşi notă au primit şi întrebările privitoare la motivaţia din spatele alegerii colegiului şi/sau a specializării urmate. Pentru elevii de la Protecţia Mediului, întâmplarea, nota mică obţinută la examenul de la finalul clasei a 8-a sau factori externi voinţei şi controlului lor au fost invocaţi: „R: Eu nu l-am ales. Eu am intrat aici că-mi mai trebuiau 2 sutimi să intru în altă parte. R: Eu am fost la caiac, şi de la caiac ne-a repartizat aici. R: Profesorul ne-a înscris aici la liceu. Noi nici nu ştiam de liceul acesta. R: Da, da... I: Voi de unde sunteţi? R: Din Olt. R:Eu sunt de la Tia Mare şi ea e din Cilieni” (elevi specializarea Protecţia mediului în cadrul focus grupului, CTDP, Turnu Măgurele). În schimb, elevii de la Turism şi alimentaţie publică au fost mai implicaţi în alegerea colegiului şi mai ales a specializării: „R: Prietenii, părinţii. I: Da? V-au recomandat să vă înscrieţi aici? R: Da! R: Mie de mic copil mi-a plăcut să gătesc, şi-am vrut să merg, să mă bazez pe profil. (...) R: Fusesem în vizită la fratele meu, care a terminat aici, şi m-am interesat, fiind în ultimul an de şcoală generală, ce profil, între ce profile pot să aleg, să optez. Şi am aflat că e turism şi alimentaţie. Şi mi-a plăcut să merg pe meseria de ospătar” (elevi specializarea Turism şi alimentaţie publică în cadrul focus grupului, CTDP, Turnu Măgurele). 412 ALEXANDRA DELIU 17 Există, cu alte cuvinte, un grad ridicat de eterogenitate în ceea ce priveşte profilul elevilor de la cele 2 specializări. Această eterogenitate este de găsit şi la alte aspecte, precum oportunităţile ulterioare de angajare, posibilităţile de desfăşurare a practicii de specialitate în afara unităţii şcolare şi percepţia elevilor cu privire la meseriile care permit intrarea facilă pe piaţa muncii. CONCLUZII, RELEVANŢĂ ŞI PERSPECTIVE În municipiul Turnu Măgurele, CTDP pare a ocupa o poziţie intermediară în ierarhia informală a instituţiilor de învăţământ postgimnazial, după cele două colegii teoretice, dar înaintea liceului tehnologic sfântul Haralambie. Dintre elevii colegiului, o bună parte provin din mediul rural, atât din judeţul Teleorman cât şi din judeţul Olt. Un aspect care poate contribui la diferenţierea colegiului de celelalte instituţii similare din localitate este faptul că oferta educaţională a acestuia se bazează pe dezvoltarea abilităţilor practice ale elevilor şi pe oferirea de documente care atestă calificarea, ce pot fi utilizate pe piaţa muncii imediat după absolvire. Conform aprecierilor cadrelor didactice, un alt aspect care pare să contribuie la menţinerea colegiului în rândul opţiunilor elevilor este faptul că absolvirea nu este asociată în mod necesar cu promovarea examenului de Bacalaureat, acesta din urmă având un caracter facultativ. Sporirea capacităţii de a atrage finanţări, care în acest moment este redusă – nu au fost accesate fonduri europene, colegiul fiind doar partener în câteva proiecte implementate de alte instituţii de învăţământ – ar constitui o soluţie pentru atenuarea efectelor subfinanţării, şi pentru îmbunătăţirea bazei materiale a CTDP, apreciată de cadrele didactice ale CTDP ca asigurând strictul necesar procesului educaţional. Un alt aspect care ar putea fi îmbunătăţit este lipsa manualelor pentru disciplinele de specializare. Aceasta este parţial suplinită prin materiale auxiliare, fie elaborate de profesorii care predau materiile respective în colegiu, fie găsite pe internet. Interviurile cu cadre didactice, respectiv cu agenţi economici, par să sugereze că există o discrepanţă între realitatea antreprenorilor şi cea a sistemului de educaţie. Deşi importanţa practicii de specialitate, desfăşurată în afara şcolii, este universal recunoscută, implicarea actorilor externi în procesul de educaţie este limitată. Dimensiunile reduse ale agenţilor economici, situarea într-o zonă săracă sunt factori ce contribuie la relaţiile dintre colegiu şi agenţi economici locali, stabilite mai ales prin valorificarea capitalului social al profesorilor. Relevanţa acest studiu, în afara demersului iniţial desfăşurat la iniţiativa Petrom, poate fi asociată cu dezbaterile centrate pe legătura dintre sărăcie sau, în general, situaţia economică a elevilor, şi succesul şcolar. Conexiunile existente între sărăcie şi nivelul scăzut de educaţie, ca şi analiza succesului şcolar în contextul inegalităţilor între indivizi/grupuri de indivizi constituie un subiect cu tradiţie atât în domeniul sociologiei educaţiei, cât şi în analizele sărăciei sau ale populaţiilor/zonelor sărace (Blanden şi Gregg, 2004; Stănculescu, 2004; Logan et al, 2012). Situarea colegiului 18 COLEGIUL TEHNIC „DAVID PRAPORGESCU” 413 într-o zonă defavorizată pare să aibă efecte asupra modului în care şcoala arată, ca set de practici rutiniere – modul în care sunt stabilite colaborările cu agenţii economici, aprecierile cadrelor didactice cu privire la infrastructura şcolară ca suficientă, cu referiri constante la contextul socio-economic local. Familia apare ca un factor important în parcursul educaţional al elevilor, fiind evidenţiate problemele cu care se confruntă numeroase familii şi care au repercursiuni în dezvoltarea copiilor. În alte cuvinte, preocupările asociate cu subzistenţa lasă puţin loc celor direcţionate către traseul şcolar al copiilor. O perspectivă asupra sistemului educaţional este că acesta conduce la perpetuarea şi adâncirea inegalităţilor, pentru că ceea ce profesorii aşteaptă de la elevi, dar şi capacitatea celor din urmă de a înţelege ceea ce este aşteptat de la ei şi conţinutul a ceea ce le este transmis depinde de capitalul cultural preexistent al elevilor (Bourdieu şi Passeron, 1990). Pornind de la acest prim pas în investigarea unităţilor şcolare cu profil vocaţional şi tehnic, cercetarea poate fi continuată mai articulat, şi îndreptată către explorarea strategiilor de succes şcolar – de la definiţii ale succesului, până la detalierea factorilor implicaţi de acesta, într-un model explicativ. Rezultatele acestui studiu de caz sugerează că există o strânsă legătură, cel puţin la nivel de percepţie, între oportunităţile existente la nivel local şi nivelul de dezvoltare, pe de-o parte, şi viaţa şcolară, pe de altă parte, ca investiţie în viitor. Acest subiect poate fi mai amplu abordat, printr-o cercetare proiectată cu mai multe categorii de respondenţi, inclusiv autorităţi locale şi familii cu copii înscrişi în sistemul de învăţământ vocaţional şi tehnic. BIBLIOGRAFIE Blanden, J., Gregg, P., Family income and educational attainment: a review of approaches and evidence for Britain, in “Oxford Review of Economic Policy”, no. 2, 2004, pp. 245–263. Bourdieu, P., Passeron, J. C., Reproduction in education, society and culture, Thousand Oaks, CA, US, Sage Publications, 1990. Logan, J. R., Minca, E., & Adar, S., The geography of inequality: Why separate means unequal in American public schools, in “Sociology of education”, no. 3, 2012, pp. 287–301. Stănculescu, M., Tobă, M., Stoica, L., Educaţia tinerilor şi copiilor din zonele sărace, în Stănculescu, M., Berevoescu, I. (coord.), Sărac lipit, caut altă viaţă!: fenomenul sărăciei extreme şi al zonelor sărace în România 2001, Bucureşti, Editura Nemira, 2004, pp. 288–311. he case study focused on the David Praporgescu Technical College presents some perceptions on the current situation in Tthe school, as well as on the general state of the vocational and technical education system in Romania. Teachers, local entrepreneurs and students were interviewed in the empirical research. The data suggests a discrepancy between the labour market, represented here by the perspectives of the entrepreneurs, and the school. Also, the profiles of students seem to differ in what concerns the clarity of their future plans, function of differences in the chosen specialty at school. Keywords: school activity, labour market integration, practical training. 